Predkladacia správa

Fond národného majetku Slovenskej republiky (ďalej len “fond”) predložil na Ministerstvo pre správu a privatizáciu národného majetku SR (ďalej len “ministerstvo”), podľa § 28 ods. 5 písm. a) a  b) zákona č. 91/1992 Zb. o prevode majetku štátu na iné osoby v znení neskorších predpisov (ďalej len “zákon”) návrh na zrušenie časti A rozhodnutia MSPNM SR č. 467/1996 o privatizácii  podniku AGROANIM, štátny podnik so sídlom v Prešove v znení rozhodnutia č. 574/1997, ktorým sa menilo rozhodnutie č. 467/1996.

Fond na základe rozhodnutia Ministerstva pre správu a privatizáciu národného majetku SR (ďalej len “ministerstvo”) č. 467 zo dňa 27. 3. 1996 o privatizácii podniku AGROANIM, štátny podnik, Prešov podľa určeného privatizačného projektu vedeného pod číslom 863  v znení rozhodnutia č. 574 zrealizoval verejnú obchodnú súťaž na časť majetku podniku. S víťazom súťaže, spoločnosťou APK–Šariš, spol. s r.o. so sídlom v Prešove  (ďalej len “kupujúci”) uzavrel zmluvu č. 1975/1998 o predaji časti podniku. 

 Nakoľko si kupujúci neplnil zmluvou stanovené podmienky, nesplácal kúpnu cenu, Prezídium fondu uznesením č. 8/L/01 z 26.3.2001 schválilo odstúpenie od zmluvy               č. 1975/1998, ktoré nadobudlo účinnosť 1. 6. 2001. 

Na prechodné zabezpečenie majetku z odstúpenia, jeho prevzatie a vyčíslenie hodnoty a na ďalšie s tým súvisiace úkony, fond uzavrel s pánom Ing. Marekom Macejom bytom v Prešove zmluvu o nájme majetku a úprave vzťahov s nájmom súvisiacich.

Ku dňu odstúpenia od zmluvy bola nájomcom vyhotovená Zápisnica o odovzdaní a prevzatí majetku podniku nadobudnutého fondom v dôsledku odstúpenia od zmluvy. Podľa údajov uvedených v “Zápisnici”, hodnota odovzdaného majetku predstavuje : 

Aktíva                                    14  048 000,-  Sk
Cudzie zdroje                         38  598 000,-  Sk
Vlastné imanie                   -   24  550  000,- Sk

Kupujúci odovzdal majetok v zápornej hodnote a na všetkých nehnuteľnostiach sú ťarchy z dôvodu exekučných príkazov.
 
	Prezídium fondu  na základe odporúčania Výkonného výboru, schválilo uznesením         č. 3/LXXI/02 zo dňa 15. 2. 2002 návrh na zrušenie rozhodnutia MSPNM SR č. 467              o privatizácii  podniku AGROANIM, štátny podnik so sídlom v Prešove v znení jeho zmeny č. 574  v časti A: Predaj časti majetku podniku v obchodnej verejnej súťaži. Svojim uznesením prezídium fondu schválilo aj návrh na priamy predaj ako spôsob naloženia s majetkom, ktorý prešiel na fond v dôsledku odstúpenia od zmluvy                       č. 1975/1998  záujemcovi, ktorý bude vybraný na základe výsledku  výberového konania.

Podľa vyhlásenia zástupcov Výkonného výboru, fond je v súčasnosti   vlastníkom časti majetku podniku AGROANIM, štátny podnik, Prešov, ktorý prešiel na fond po odstúpení od zmluvy č. 1975/1998. Predmetný majetok je vedený v účtovnej evidencii fondu.

	Zmena rozhodnutia nemá finančný, ekonomický, environmentálny vplyv ani vplyv na zamestnanosť.

             Materiál bol dňa ………    2002 na rokovaní PEM odporučený predložiť na rokovanie  vlády SR.